Βιογραφικό Ο Νίκος Αλεξίου γεννήθηκε στο Βόλο το 1959. Σπούδασε οικονομικά στην Αθήνα και εργάστηκε σε διάφορα επαγγέλματα. Στα μέσα της δεκαετίας του 1980, μετέβη στη Νέα Υόρκη για ανώτερες σπουδές στην Κοινωνιολογία. Από το 1990 διδάσκει στο Queens College, του Πολιτειακού Πανεπιστημίου της Νέας Υόρκης, (CUNY). Έχει διακριθεί με το βραβείο President’s Award for Excellence in Teaching, και τα ακαδημαϊκά του ενδιαφέροντα περιλαμβάνουν τους τομείς κοινωνιολογικής και πολιτικής θεωρίας και έρευνας, καθώς και θέματα που αφορούν τους Έλληνες της Αμερικής. Είναι ιδρυτής/διευθυντής του πρώτου Αρχείου Προφορικής Ιστορίας των Ελλήνων της Νέας Υόρκης, καθώς και της Ελληνοαμερικανικής Βιβλιοθήκης και Μουσείου Ελληνισμού, (Hellenic American Project, QC). Έχουν κυκλοφορήσει μέχρι σήμερα έξι ποιητικές του συλλογές. Επίσης, ποιήματά του έχουν δημοσιευθεί σε ελληνικά και αμερικανικά περιοδικά και ανθολογίες. Είναι αντεπιστέλλον μέλος της Εταιρείας Συγγραφέων και της Εταιρείας Ελλήνων Συγγραφέων Νέας Υόρκης.